司马光
苦寒行
穷冬北上太行岭，霰雪纠结风峥嵘。
熊潜豹伏飞鸟绝，一径仅可通人行。
僮饥马羸石磴滑，战栗流汗皆成冰。
妻愁儿号强相逐，万险历尽方到并。
并州从来号惨烈，今日乃信非虚名。
阴烟苦雾朝不散，旭日不复能精明。
跨鞍揽辔趋上府，发拳须磔指欲零。
炭炉炙砚汤涉笔，重复画字终能成。
谁言醇醪能独产，壶腹迸裂无由倾。
石脂装火近不热，蓬勃气入头颅腥。
仰惭鸿雁得自适，随阳南去何溟溟。
又惭鳦鸟识时节，岩穴足以潜微形。
我来苔欲报恩分，契阔非尽利与荣。
古人有为知己死，只恐冻骨埋边庭。
中朝故人岂念我，重裘厚履飘华缨。
傅闻此北更寒极，不知彼民何以生。